આણંદ જિલ્લા પંચાયતની ૪૨ બેઠકો પૈકી કોંગ્રેસના ૩૦ સભ્યો ચૂંટાયેલા છે. જ્યારે ૧૨ ભાજપના છે. ગતટર્મમાં પ્રમુખપદે મહિલા ઉમેદવાર તરીકે કપિલાબેન ચાવડા તથા ઉપપ્રમુખપદે ગૌરાંગભાઇ પટેલની વરણી કરવામાં આવી હતી. આ વખતે બંને ક્ષત્રિયોને પ્રમુખ-ઉપપ્રમુખ બનાવાયા છે અને કારોબારી સમિતિ જે નટવરસિંહ મહિડા પાસે હતી તે હવે કોઇ પટેલને અપાશે તેવુ જણાઇ રહ્યું છે, તો શિક્ષણ અને બાંધકામ સમિતિ પણ ક્ષત્રિય સિવાય પટેલને પણ સોંપવામાં આવે તો નવાઇ પામવા જેવું નથી. આગામી લોકસભાની ચૂંટણીને ધ્યાને લઇ આણંદ જિલ્લામાં ક્ષત્રિયોનું વર્ચસ્વ હોવા છતાં પટેલ સમાજને પણ આગળ રાખવા માટે કોંગ્રેસની નેતાગીરી કટીબદ્ધ બની છે. ગત લોકસભાની બેઠક ગુમાવ્યા પછી જિલ્લા પંચાયત અને તાલુકા પંચાયતો કોંગ્રેસે કબજે કરી છે. જોકે, એકમાત્ર તારાપુર અને ખંભાત તા.પં.ભાજપ પાસે છે ત્યારે આ ગઢને પુન: કબજે કરવા અને વિધાનસભાની સાત પૈકી પાંચ બેઠકો પણ કબજે કરતાં કોંગ્રેસનો આત્મવિશ્વાસ વધ્યો છે અને બે બેઠકો જે નજીવી સરસાઇથી ગુમાવવી પડી હતી. તેમાં ઉમરેઠ અને ખંભાત વિધાનસભામાં પણ કોંગ્રેસની ટકાવારી વધી છે. જેથી આ સમીકરણોને ધ્યાને લઇ તમામ જ્ઞાતિઓને પૂરતું મહત્વ મળી રહે તે રીતે સમિતિઓની રચના કરવામાં આવશે. જિલ્લા પંચાયતના દાવેદાર સભ્યોએ આ સમિતિઓ મેળવવા માટે પ્રયાસો તેજ કરી દીધા છે.